**Rôzne**

**Odišiel Mgr. Vladimír Vranovič – bývalý primátor, učiteľ a človek s veľkým srdcom.**

Vo veku 78 rokov nás navždy opustil Mgr. Vladimír Vranovič, bývalý primátor mesta Sereď, poslanec Mestského zastupiteľstva v Seredi a Trnavského samosprávneho kraja, pedagóg a riaditeľ školy. Svoj život zasvätil službe ľuďom – najprv ako učiteľ a riaditeľ, neskôr ako verejný činiteľ, ktorého si ľudia vážili pre jeho ľudský prístup a rozvážnosť. Aj v dôchodkovom veku zostal aktívnym podporovateľom rozvoja mesta. Zanechal hlbokú stopu ako rešpektovaný kolega, priateľ a Seredčan telom i dušou.

**Detské ihriská v Seredi dostali nové informačné prvky**

 V súčasnosti má mesto Sereď 30 aktívnych detských ihrísk, na ktorých boli osadené nové informačné tabule s prevádzkovým poriadkom, ktoré dopĺňajú uvítacie panely s názvom a číslom jednotlivých ihrísk. Tieto vizuálne moderné a pútavé prvky nahradili pôvodné tabule po viac ako desiatich rokoch. Súčasťou prevádzkových poriadkov sú piktogramy, ktoré aj najmenším návštevníkom jednoduchou a hravou formou približujú pravidlá bezpečného správania sa na ihrisku. Vyobrazený je aj QR kód, po načítaní ktorého sa zobrazí e-mailová adresa mu@sered.sk, na ktorú je možné nahlásiť závady na ihrisku, ideálne aj s priloženou fotografiou.

**Zmena vo vedení Špeciálnej základnej školy v Seredi**

ŠZŠ v Seredi prechádza významnou zmenou vo vedení. Dočasnou riaditeľkou školy bola menovaná **Jana Macháč Vašková**. Vo funkcii bude pôsobiť až do vyhlásenia výsledkov výberového konania, ktoré sa uskutoční v decembri 2025. Jej zástupkyňou bude **Silvia Strigáčová.**Doterajšia riaditeľka Jarmila Žilecká po 11 rokoch odchádza z pozície, no zostáva na škole učiteľkou. Škola má za sebou už dve výberové konania na obsadenie pozície riaditeľa. Prvé sa konalo v decembri 2024, no neprihlásil sa žiadny uchádzač. Druhé prebehlo v júni 2025, no jediná prihlásená kandidátka neuspela. Tretie kolo školu ešte len čaká.

**Seredskí cyklisti sa môžu tešiť na nový úsek cyklotrasy, pribudne ďalších 7,6 kilometra**

Trnavský samosprávny kraj pokračuje v rozvoji cyklistickej infraštruktúry a vyhlásil verejné obstarávanie na výstavbu 7,6 km úseku Vážskej cyklomagistrály. Trasa začne na konci mosta cez Dudváh v Siladiciach a povedie po pravej ochrannej hrádzi Váhu až do Šulekova. Tento úsek nadväzuje na už vybudované trasy Sereď – Šúrovce ( 1,7km ) a Šúrovce – Siladice ( 5,4km ) a spolu vytvoria súvislý cyklistický koridor. Trasa bude mať asfaltobetónový povrch s šírkou 3 metrov a obojstranné štrkové krajnice. Výstavba začne po ukončení verejného obstarávania a podpise zmluvy. (toto zeleným sa môže vynechať)

**Dlhšie články**

**Letné nedele v Seredi patrili tento rok kultúre, zábave a stretnutiam**

Dom kultúry v Seredi pripravil toto leto nový formát podujatí – **Seredské kultúrne leto**. Každú druhú nedeľu od júla do konca augusta sa mestské priestranstvá menili na miesto plné kultúry, zábavy a stretnutí. Program sa odohrával pod holým nebom v Zámockom parku alebo v interiéri Domu kultúry, podľa toho, čo dovolilo počasie.

Návštevníci si mohli v štyroch pokračovaniach vychutnať rozprávkové čítania v podaní Michaely Sokol (*Pipi Dlhá Pančucha*, *O psíčkovi a mačičke*, *Mortina*, *Bláznivé dobrodružstvá holuba Ernesta*), vždy doplnené o súťaže a zábavné aktivity Mestskej knižnice Sereď. Na pódiu sa vystriedali divadelné súbory Divadlo Trieska (*Dobrý deň, pán vlk*, *Tri šikovné rypáčiky*), Bábkové divadlo Lienka (*Kocúr v čižmách*) či Divadlo Ona On (*Vzopri sa strachu*). Hudobný program postupne obohatili skupiny Sovie výčitky, Acoustic Boom, Noví Známi a EL FUEGO.

Návštevníci si mohli vychutnať aj sprievodné aktivity – maľovanie na tvár a muzikoterapiu od OZ Nikolka, tvorivé dielne Zázračnej partie, pohybové hry od OZ Pohybovo a Šikovných sovičiek – Tri2Fly Academy. Zaujímavé informácie o včelách priniesol Regionálny spolok včelárov Juraja Fándlyho Sereď. O občerstvenie sa postaralo OZ U nás a TJ Rozkvet.

Podujatia pripravoval tím Domu kultúry pod vedením riaditeľky Dany Krivosudskej, za podpory spoločnosti Strabag. Projekt zhodnotila slovami: ***„Som veľmi rada, že sa Seredské kultúrne leto stretlo s takým záujmom. Naše podujatia spojili ľudí všetkých vekových kategórií, priniesli im radosť aj oddych. A čo je najdôležitejšie – už teraz vieme, že v tejto tradícii budeme pokračovať aj budúci rok.“*** Seredské kultúrne leto tak potvrdilo, že mestská kultúra dokáže prilákať stovky ľudí, ponúknuť kvalitný program a vytvoriť nezabudnuteľnú atmosféru.

**Seredčania medzi svetovou elitou – vo filme aj vo vede**

**Viktor Krivosudský,** rodák zo Serede, sa stal ako druhý Slovák vôbec členom Americkej filmovej akadémie, ktorá každoročne udeľuje prestížne filmové ocenenie "Oskar". Oficiálne sa tak zaradil medzi asi 6‑tisíc profesionálov z celého sveta, ktorí majú hlasovací mandát pri výbere ocenení. Viktor sa v oblasti zvuku podieľal na viacerých slovenských a zahraničných snímkach ako Miki, Invalid, Amnestie, Kavej, Jedeme na teambuilding a ďalšie. Podpísal sa aj na filmoch Mayday so známym Ryanom Reynoldsom či Maria so svetovou Angelinou Jolie. Je držiteľom viacerých prestížnych filmových ocenení doma aj v zahraničí, napríklad Slnko v sieti a Český lev. Členstvo v Americkej filmovej akadémii sa zatiaľ podarilo iba jednému Slovákovi – kameramanovi Martinovi  Štrbovi.

Medzi svetovo uznávaných vedcov sa najnovšie zaradil aj Seredčan, vedec, vysokoškolský pedagóg a mestský poslanec **Ľubomír Švorc**, ktorý bol zaradený do prestížneho rebríčka World’s Top 2 % Scientists, ktorý každoročne zostavuje tím odborníkov zo Stanford University USA v spolupráci s vydavateľstvom Elsevier.  Ide o medzinárodné vedecké hodnotenie viac než 1,2 milióna vedcov z celého sveta. To znamená, že sa Ľubomír Švorc nachádza medzi hornými dvoma percentami vedcov s najvyššou vedeckou výkonnosťou v globálnom porovnaní. Zároveň sa v rámci svojej odbornej špecializácie – analytickej chémie – umiestnil na 952. mieste spomedzi viac ako 122-tisíc hodnotených vedcov z celého sveta. Radí sa tak medzi 0,8 % najlepších vedcov v tejto oblasti.

**Súhrn podujatí**

**V Seredi sme si pripomenuli Medzinárodný deň obetí genocídy Rómov v období holokaustu**

Pri tejto príležitosti sa 4. augusta 2025 v Múzeu holokaustu v Seredi konalo spomienkové podujatie. Organizované bolo v spolupráci s Asociáciou pre kultúru, vzdelávanie a komunikáciu (ACEC). Podujatia sa zúčastnili významní hostia zo Slovenska i zahraničia, vrátane predstaviteľov vlády, diplomacie, Trnavského kraja a viacerých inštitúcií. Riadi­teľ múzea Martin Korčok pripomenul 10. výročie vyhlásenia za Európsky pamätný deň rómskeho holokaustu (2.8.) a zdôraznil dôležitosť pripomínania tejto tragédie, ktorá prispieva k boju proti predsudkom a diskriminácii. Program obohatil koncert klaviristu Miloša Biháryho. Podujatie vyvrcholilo položením venca k historickému deportačnému vozňu z obdobia druhej svetovej vojny. Súčasťou bola aj výstava dokumentujúca prenasledovanie Rómov počas holokaustu, ktorej autorom je historik Matej Beránek.

**Veteránske vozidlá a motocykle opäť ovládli Námestie slobody v Seredi**

V sobotu 2. augusta sa uskutočnil 21. ročník podujatia OVÁL 2025, ktorého organizátorom bol Veteran Car Club Sereď v spolupráci s Oldtimer múzeom, mestom Sereď, Trnavským samosprávnym krajom, mestskou i štátnou políciou, ako aj ďalšími mestami, obcami a partnermi. Námestie sa zaplnilo priaznivcami historickej techniky, ktorí prišli obdivovať desiatky starostlivo zachovaných automobilov a motocyklov. Vystavené boli kúsky v období rokov 1911 - 1976. Podujatie odborným komentárom sprevádzal Jozef Váry, známy znalec historických vozidiel. Po výstave sa účastníci vydali na spanilú jazdu, ktorá viedla zo Serede až do obce Kátlovce a späť do Galanty s cieľom v Event hotely Kaskády.

**Sereď privítala cykloturistov**

Trnava stala dejiskom 23. ročníka Národného zrazu cykloturistov, ktorý zorganizovalo občianske združenie SCK Bicyglo Trnava. Podujatie cyklistom ponúklo jedinečnú príležitosť spoznať krásy Trnavského kraja aktívne – na dvoch kolesách. Trasy zahŕňali malebné vinice, historické pamiatky, ale aj technické a prírodné zaujímavosti regiónu. Jednou zo zastávok bola aj návšteva seredského kaštieľa. Do mestského parku vstúpili cyklisti v sobotu 28. júna presne na pravé poludnie. Rastislav Petrovič a Martina Hilkovičová z OZ Vodný hrad im priblížili zaujímavosti kaštieľa, jeho históriu a význam pre región.

**Nový román od autorky Ruženy Scherhauferovej**

Seredská autorka Ružena Scherhauferová je známou tvárou domácej literárnej scény so silnými príbehmi a náročnými životnými osudmi. Jej nový román „Židovka, ktorá celý život hľadala lásku“ prináša dojímavý príbeh Rivky, mladej židovky, ktorá počas vojny stratí všetko a vydá sa na ťažkú cestu za novým životom, hľadať samú seba a niekoho, koho by mohla nezištne milovať. Kniha, inšpirovaná skutočnými udalosťami, vznikala dva roky za pomoci svedectiev. Román, ktorý vyjde 15. októbra, má vyše 300 strán a vydáva ho Naše vojsko cz. Autorka verí, že príbeh o sile ducha, viere a hľadaní lásky osloví široké spektrum čitateľov.

**Športové štvrtky pokračovali aj počas prázdnin**

Tohtoročné Športové štvrtky sa začali v júni na Garbiarskej ulici s účasťou Dobrovoľných hasičov z Gáňu a pokračovali aj v júli a auguste, pričom ponúkli obyvateľom mesta popoludnia plné pohybu, zábavy a dobrej nálady. Návštevníci si v ďalších dvoch pokračovaniach na Mlynárskej a Spádovej ulici, mohli vyskúšať basketbal, volejbal, futbal, bedminton či detské hry, oddýchnuť si v chill zóne ale zapojiť sa aj do tréningov s BK Lokomotíva Sereď a Klubom volejbalistov Sereď. Podujatie pod vedením Mareka Čulagu – koordinátora práce s mládežou, vzniklo ešte minulý rok v spolupráci s mestom Sereď a za finančnej podpory TTSK a ďalších partnerov.

**Slávnostná svätá omša pri kaplnke v Čepeni**

V nedeľu 17. augusta sa v seredskej farnosti opäť konali tradičné Čepenské hody, významné duchovné podujatie, ktoré spája veriacich v úcte k Nanebovzatej Panne Márii. Slávnosť začala procesiou, ktorá sa vydala z farského kostola v Seredi smerom ku kaplnke v Strednom Čepeni. Slávnostnú svätú omšu celebroval trnavský arcibiskup Mons. Ján Orosch. V homílii zaznelo aj pripomenutie, že žijeme jubilejný rok, čo zdôraznil aj dekan seredskej farnosti Ján Hallon. Jeden z jubilejných krížov sa nachádza aj v kostole sv. Jána Krstiteľa v Seredi. Účastníkom bol odovzdaný aj pozdrav od emeritného arcibiskupa Mons. Jána Sokola.

**Martin Korčok, riaditeľ Múzea holokaustu v Seredi, získal ocenenie "Priateľ Rómov"**

Pri príležitosti Pamätného dňa genocídy Rómov v období holokaustu, ktorý si svet pripomína 2. augusta, získal riaditeľ Múzea holokaustu v Seredi - Martin Korčok, čestné uznanie "Priateľ Rómov". Ocenenie mu odovzdal Csaba Horváth z občianskeho združenia Opre Roma Slovensko, ktoré od roku 2022 udeľuje toto symbolické uznanie ľuďom, ktorí hoci nepochádzajú z rómskej komunity, aktívne prispievajú k boju proti predsudkom a diskriminácii.

**Ján Himpán po 125 odberoch ukončil darcovstvo krvi**

Krv môže zdravý dospelý človek darovať do 60 rokov, pravidelní darcovia až do 65. Ján Himpán zo Serede dosiahol tento vekový limit a po 125 odberoch daroval krv naposledy, čím splnil svoj cieľ. K darcovstvu sa dostal po tom, čo jeho otec vážne ochorel. Ako bývalý vojak organizoval hromadné darcovstvo a do roku 1999 pomohol zabezpečiť vyše 10 000 odberov. V darovaní pokračoval aj po odchode z vojenskej služby. Okrem toho sa aktívne venoval humanitárnej pomoci pri katastrofách vo svete. Je poslancom mestského zastupiteľstva v Seredi, získal ocenenia za svoje humánne aktivity, najvyššie ocenenie Slovenského červeného kríža a „Čestného občianstva mesta Sereď“.

**Seredská farebná paleta**

V Mestskom múzeu v Seredi bol slávnostne otvorený 8. ročník obľúbenej výstavy neprofesionálneho výtvarného umenia pod názvom „Seredská farebná paleta", ktorú múzeum tradične pripravilo v spolupráci s miestnymi amatérskymi výtvarníkmi. Tento rok svoje práce predstavilo 17 autorov. Návštevníci môžu obdivovať diela vytvorené rôznymi technikami – od akvarelu, cez akryl až po kresbu a grafiku. Výstava ponúka pestrú škálu námetov – portréty, motívy prírody a zvierat, architektúru aj komorné zátišia. Každé z diel odhaľuje osobitý pohľad autora na svet a zároveň dokazuje, že vášeň pre umenie vie prekonať hranice profesionality. Podujatie následne pokračovalo v príjemnom prostredí múzejnej záhrady koncertným vystúpením hudobných zoskupení Seredskí Zettepáci a Šúrovčanka.

**Triatlonisti z CK AB Sereď sa predstavia na Majstrovstvách sveta**

V Banskej Štiavnici sa konal prestížny pretek Xterra Slovakia 2025, súčasť Svetového pohára v terénnom triatlone Xterra, ktorý je známy ako jedna z najťažších off-roadových triatlonových súťaží na Slovensku. Stovky pretekárov z celého sveta sa postavili na štart, aby preverili svoje limity v plávaní, horskej cyklistike a terénnom behu. Medzi nimi sa s mimoriadnym úspechom predstavili aj členovia CK AB Sereď Marcel Miko a Lukáš Kochan, ktorí si vybojovali vo svojich kategóriách druhé a tretie miesto čím sa kvalifikovali na septembrové MS, ktoré sa uskutočnia v Talianskom Molvene. Dvojicu v preteku doplnil ešte Dominik Miko, ktorý obsadil 5.miesto.

**AK NEBUDE MIESTO, TIETO ZELENÝM NETREBA, ALEBO Z NICH VYBERTE PODĽA TOHO ČO SA ZMESTÍ**

**Skvelé výkony našich mladých feederistov**

Prvý júlový víkend patril Medzinárodným majstrovstvám Slovenskej republiky v LRU – Feeder pre kategórie juniori a masters, ktoré sa konali na vodnom diele Žilina. Táto prestížna súťaž prilákala množstvo talentovaných mladých rybárov z celého Slovenska, ktorí sa stretli v dvoch náročných súťažných dňoch pri love  rýb. Na tomto  podujatí mala svoje zastúpenie aj MsO SRZ Sereď. Lovili sa predovšetkým pleskáče, ktoré často dosahovali dĺžku až 60 cm a hmotnosť až 4 kg. Naši mladí reprezentanti sa nestratili ani medzi silnou konkurenciou a podali výborné výkony: Kategória U20: Michal Šuran – 3. miesto, Sára Scheibenreifová – 5. miesto Kategória U25: Matúš Slezák – 3. miesto.

**Branný deň so ženistami pripravil študentov na krízové situácie**

Na vojenskom cvičisku 91. ženijného pluku v Seredi sa uskutočnil „Branný deň so ženistami“. Išlo o výcvik zameraný na praktickú prípravu študentov stredných škôl a gymnázií zo Serede, Galanty a okolia na zvládanie krízových situácií. Za organizáciou podujatia stál veliaci poddôstojník, nadrotmajster Martin Siekela, ktorý spolu s tímom vojakov 91. ženijného pluku pripravil pre študentov pestrý a zážitkový program. Do príprav a realizácie sa aktívne zapojili aj HaZZ, Regrutačná skupina z Nitry, mesto Sereď, združenie UN Veteran Slovakia, Zväz vojakov SR – klub Sereď a TTSK. Išlo o druhý ročník podujatia, kde nechýbala topografia, zdravoveda, chemická, strelecká a telesná príprava.

**Denný letný tábor Kempingáčik**

Už po 6. krát otvoril Kemping svoje brány pre deti, ktoré sa zúčastnili obľúbeného denného letného tábora Kempingáčik. Oba tohtoročné turnusy sa opäť niesli v duchu dobrej nálady, zábavy, súťaživosti a tímovej spolupráce. Program bol pestrý a plný aktivít, ktoré deti nielen zabavili, ale aj poučili. Užili si rôzne športové súťaže, vedomostné kvízy, tvorivé dielne, ako aj výlety – navštívili Bratislavu, Čuňovo a Piešťany. Veľkým zážitkom bola návšteva Lukáša Šuláka s jeho koníkmi, návšteva policajných kynológov a jazdnej polície, ale aj obľúbená opekačka. Každý si domov odniesol malé darčeky na pamiatku, no najmä množstvo krásnych zážitkov.

**Výstava ručných prác a burza oblečenia**

V dňoch 7. až 10. júla 2025 sa v Dennom centre seniorov konala výstava ručných prác spojená s ich predajom. Prezrieť a zakúpiť bolo možné ručne vyrábané sviečky, starostlivo vyšívané obrusy, vianočné ozdoby, originálne brošne a množstvo ďalších dekorácií či darčekových predmetov. Výrobky pochádzali z dielne seniorov, ktorí sa ručným prácam venujú vo svojom voľnom čase. Súčasťou podujatia bola aj burza nepotrebného oblečenia, ktorá mala nielen praktický, ale aj ekologický rozmer.

**Policajné správy**

**Pátracia akcia so smutným koncom**

Začiatkom júla boli do obce Šintava privolané viaceré záchranné zložky po tom, čo bolo nahlásené zmiznutie muža pod vodnou hladinou štrkoviska známeho ako Šintavské Bane.  Na miesto okamžite dorazili príslušníci Obvodného oddelenia Policajného zboru Sereď, Polícia SR – Trnavský kraj, Hasičský a záchranný zbor – Trnavský kraj, HaZZ Sereď, Mestská polícia Sereď a Záchranný systém Slovensko. Pátranie prebiehalo súčasne z člna aj priamo vo vode. Telo nezvestného muža podarilo nájsť, žiaľ, už bez známok života.

**Tri krádeže v Lidli**

V dvoch prípadoch sa podarilo páchateľky pristihnúť priamo na mieste činu, v predajni. Tretí prípad sa odohral s miernym časovým odstupom – hliadka mestských policajtov zadržala podozrivého muža neďaleko kostola, krátko po tom, čo mal odísť z predajne s nezaplateným tovarom. Vo všetkých prípadoch bol odcudzený tovar vrátený späť do predajne v nepoškodenom stave. Priestupcom boli udelené blokové pokuty, ktoré na mieste uhradili. Vzhľadom na rýchly zásah a spoluprácu zo strany predajne aj polície, sa incidenty obišli bez väčšej škody.

**Konflikt vyústil do napadnutia**

V nočných hodinách 21. júla malo dôjsť neďaleko uzavretého nadjazdu ponad železnú trať v Seredi k slovnému konfliktu medzi viacerými osobami. Ten vyústil až do útoku zo strany 28 - ročného cudzinca, ktorý mal nožom zraniť 42 - ročného muža na viacerých miestach tela. Toho museli so zraneniami previezť do nemocnice. Polícia uvádza, že na základe dôkaznej situácie vyšetrovateľ mladého muža obvinil zo zločinu ublíženia na zdraví a prečinu výtržníctva. Zároveň podal podnet na návrh, aby bol muž stíhaný väzobne. V zmysle zákona môže za takýto skutok hroziť trest odňatia slobody na 4 až 10 rokov.

**Medzi Horným Čepeňom a Novým Majerom došlo k stretu vozidla s vlakom**

Účelová komunikácia medzi mestskou časťou Horný Čepeň a lokalitou Nový Majer sa z dôvodu uzatvorenia mosta ponad železničnú trať v Seredi stala výrazne frekventovanejšou. Na spomínanej ceste sa nachádza železničné priecestie, ktoré je riadne označené dopravnou značkou **„Stoj, daj prednosť v jazde“.** Napriek tomu, že značka jednoznačne prikazuje vodičovi pred priecestím zastaviť, nie všetci účastníci cestnej premávky túto povinnosť rešpektujú. Dôkazom toho je nehoda, ku ktorej došlo 1. augusta. Vodič osobného vozidla nerešpektoval značku a vošiel na priecestie v momente, keď ním prechádzal vlak. V dôsledku stretu došlo k poškodeniu vozidla, našťastie sa pri nehode nikto nezranil.

**Polícia zasahovala pri hromadnej bitke na Športovej ulici**

Na Športovej ul. v noci z 5. na 6. augusta 2025 došlo k incidentu medzi skupinou Rómov, ktorí sa mali dopúšťať výtržnosti a narúšať verejný poriadok. Udalosť si vyžiadala ošetrenie viacerých osôb v galantskej nemocnici. Na miesto bola vyslaná hliadka mestskej a štátnej polície  vrátane pmjčkárov, kukláčov a psovoda. Po  ich príchode sa situácia ukľudnila. Pred nemocnicou v Galante už museli policajti zasiahnuť, nakoľko došlo k ďalšiemu fyzickému konfliktu. Poverený policajt sa incidentom zaoberá v súvislosti s podozrením zo spáchania trestných činov výtržníctvo a ublíženie na zdraví.